
1. Origini şi necesitatea adoptării

La data de 19 noiembrie 1996, Comitetul Miniştrilor al Consiliului Europei a adoptat “Convenţia pentru protecţia drepturilor omului şi a demnităţii fiinţei umane cu privire la aplicarea biologiei şi medicinei: Convenţia privind drepturile omului şi biomedicina”.

Incidenţele etice, sociale şi juridice ale aplicării progreselor ştiinţifice şi tehnologice realizate în biomedicina şi biotehnologia umană au făcut obiectul unei analize permanente a Consiliului Europei care, de aproape douăzeci de ani a organizat în acest scop numeroase dezbateri şi a elaborat o multitudine de rezoluţii, recomandări şi alte documente.

În 1987, prin Documentul AS/S (39) şi apoi în 1988, prin Documentul 5943, Comitetul Director pentru Bioetică (CDBI) a făcut cunoscută Comitetului Miniştrilor, pentru prima oară, într-o manieră integrală, necesitatea de a iniţia o acţiune comună a statelor membre ale Consiliului Europei, ca şi a celor care nu sunt membre pentru ca, depăşind cadrul strict naţional, să contribuie la elaborarea unui instrument juridic comun, cum ar fi o convenţie europeană privind biomedicina şi tehnologia umană, cu caracter global şi nu fragmentară sau parţială. Documentul 5943 a generat Recomandarea 1100 (1989), care reia ideea unei asemenea convenţii.

Răspunzând Rezoluţiei nr. 3 din 1990 a Conferinţei europene a Miniştrilor Justiţiei care recomanda Comitetului Miniştrilor să încredinţele CDBI sarcina studierii posibilităţii elaborării unei convenţii-cadru şi redactarea ei, acesta a declarat că drepturile persoanei nu trebuie să fie ameninţate de dezvoltarea ştiinţelor biomedicale şi şi-a manifestat preferinţa pentru o convenţie-cadru, încredinţând problema spre rezolvare CDBI. Textul elaborat de CDBI a fost acceptat de către Comisia pentru ştiinţă şi tehnologie a Adunării Parlamentare, devenind în final Recomandarea 1160.

Recomandarea 1160 trasează un model de convenţie-cadru, cuprinzând o parte generală sau convenţia propriu-zisă referitoare la respectarea drepturilor omului în ce priveşte aplicarea biologiei şi medicinei şi a tehnicilor acestora şi o parte ştiinţifică care conţine cinci protocoale referitoare la donarea şi transplantul de organe, cercetarea pe fiinţa umană – inclusiv cea privind dezvoltarea embrionară -, procrearea asistată medical, tehnologia genetică şi, respectiv, confidenţialitatea datelor genetice.

Anteproiectul convenţiei a fost analizat cu ocazia unei reuniuni asupra bioeticii care a avut loc la 7 februarie 1992 la Strasbourg, la care au participat reprezentanţi ai CDBI, Comisiei pentru ştiinţă şi tehnologie, Comisiei pentru probleme sociale, sănătate şi familie şi Subcomisiei de bioetică, Comisiei juridice pentru drepturile omului şi ale Adunării Parlamentare, precum şi reprezentanţi ai unor parlamente naţionale, organizaţii neguvernamentale şi ai Comisiei ecumenice europene pentru biserică şi societate.

O primă versiune a proiectului Convenţiei a fost prezentată Adunării Parlamentare şi supusă dezbaterii publice în luna iulie 1994, proiectul final al acesteia fiind elaborat de CDBI şi prezentat Adunării Parlamentare la 7 iunie 1996. După cum s-a subliniat în cadrul dezbaterilor, adoptarea Convenţiei devenise cu atât mai urgentă cu cât, în absenţa oricărei legislaţii europene, exista riscul instalării unui vid legislativ periculos în domeniul biomedicinei. Numeroase state europene au deja reglementări stricte în domeniu, dar altele nu dispun de asemenea instrumente, astfel încât Convenţia permite nu numai adoptarea unor reguli comune, acceptate de cei “40”, ci ea poate servi şi ca sursă de inspiraţie pentru legislaţia statelor care nu sunt membre ale Consiliului Europei.

2. Consideraţii generale

Alcătuită dintr-un Preambul şi 38 de articole structurate în 14 capitole, Convenţia pune pe primul loc prioritatea şi bunăstarea fiinţei umane care trebuie să prevaleze asupra intereselor singulare ale ştiinţei şi societăţii şi supune orice intervenţie în domeniul sănătăţii şi cercetării respectării normelor profesionale şi regulilor deontologice de către cei care efectuează intervenţiile. Obiectul şi finalitatea Convenţiei îl reprezintă, deci, protecţia fiinţei umane în demnitatea şi identitatea ei şi garantarea oricărei persoane, fără discriminare, a respectării integrităţii sale şi a celorlalte drepturi referitoare la aplicarea biologiei şi medicinei.

Problema consimţământului persoanelor faţă de o intervenţie privind sănătatea lor, dar şi protecţia faţă de orice intervenţie efectuată în scopuri medicale sau în alt scop al cercetării constituie piatra de încercare pentru adoptarea Convenţiei. Dacă persoana este în măsură să-şi dea consimţământul, orice intervenţie în scopuri medicale va fi supusă acceptării prealabile a persoanei, care este informată asupra naturii, consecinţelor şi riscurilor intervenţiei şi care va putea, în plus, să-şi retragă, în orice moment, consimţământul dat. Această prevedere nu se aplică în cazurile de urgenţă, atunci când intervenţia este indispensabilă pentru sănătatea persoanei respective. Persoanele care se supun cercetării medicale o pot face numai după ce şi-au exprimat consimţământul în scris – consimţământ revocabil în orice moment – şi numai atunci când cercetarea este aprobată de către o instanţă ştiinţifică şi etică. Cercetarea nu trebuie să genereze persoanei riscuri disproporţionate în raport cu beneficiile ştiinţifice scontate şi poate fi efectuată numai dacă nu există metode alternative cercetării asupra fiinţei umane cu o eficienţă comparabilă. Problema este mult mai complexă atunci când intervenţia se face în scopuri medicale sau de cercetare asupra unei persoane incapabile de a-şi da consimţământul, de exemplu un nou născut, un handicapat mental sau o persoană aflată în comă. Dacă o intervenţie în scopuri medicale se referă la un minor, ea poate fi efectuată numai în beneficiul direct al acestuia, după autorizarea de către reprezentantul său legal sau de către o autoritate desemnată prin lege. Situaţia este aceeaşi şi în cazul persoanelor majore private de facultatea de a consimţi. În ambele cazuri, persoanele trebuie asociate deciziei, în funcţie de capacitatea lor de discernământ sau, în cazul minorului, de vârstă, şi gradul său de maturitate. Dacă intervenţia trebuie efectuată asupra unei persoane care suferă tulburări mentale, ea se va putea face numai dacă absenţa tratamentului legat de intervenţie riscă să fie extrem de periculoasă şi chiar şi în această situaţie, numai cu asigurarea tuturor măsurilor de protecţie prevăzute pentru persoanele lipsite de capacitatea de a consimţi. În ce priveşte cercetarea medicală asupra persoanelor incapabile de a consimţi, Convenţia întăreşte prevederile generale privind consimţământul şi protecţia printr-un articol special, care conţine cinci reguli suplimentare: respectarea condiţiilor generale, absenţa refuzului din partea persoanei respective, obţinerea unei autorizări scrise dată de reprezentantul legal al persoanei, eficienţă comparabilă asupra unor subiecţi care pot consimţi, beneficiu direct pentru sănătatea persoanei.

Totodată, o cercetare va putea fi efectuată fără să aibă un beneficiu direct pentru sănătatea persoanei în cauză numai în mod excepţional şi în condiţiile prevăzute de lege şi de celelalte articole referitoare la protecţia celor incapabili din punct de vedere juridic. Într-o asemenea situaţie, cercetarea trebuie să permită, imediat, un beneficiu pentru sănătatea oricărei alte persoane din aceeaşi categorie de vârstă, suferind de o maladie cu aceleaşi caracteristici. Cercetarea va trebui să prezinte un risc şi o constrângere minime, numai astfel ea devenind acceptabilă din punct de vedere etic.

Problema consimţământului se pune şi în ce priveşte prelevarea de ţesuturi şi organe în scop de transplant. În aceste cazuri, convenţia prevede un consimţământ specific al donatorului şi, totodată, în mod excepţional, autorizează o prelevare de ţesuturi regenerabile de la o persoană care nu poate consimţi, cu condiţia să nu existe un donator compatibil care să se bucure de capacitatea de a consimţi şi ca donarea să fie de natură să salveze viaţa primitorului, acesta trebuie să fie trate sau soră a donatorului.

Dintre celelalte probleme reglementate de Convenţie, trebuie menţionate şi cele privind întărirea condiţiilor în care cercetarea poate fi efectuată asupra embrionului uman in vitro, temă care a reprezentat un alt mare subiect de dezbatere între parlamentari şi state. Convenţia prevede că statele îşi păstrează libertatea de a autoriza sau de a interzice cercetarea asupra embrionului uman in vitro; atunci când o autorizează, ele trebuie să asigure o protecţie adecvată a acestuia. Este necesară şi precizarea faptului că, în domeniul embrionilor umani, statele care dispun deja de o legislaţie care interzice cercetarea pot să mărească caracterul restrictiv al acesteia. În cadrul Convenţiei se precizează în mod explicit interdicţia de a crea embrioni umani în scopul cercetării.

Prevederile referitoare la respectarea vieţii private a oricărei persoane privind informaţiile despre sănătatea sa, dar şi dreptul de a cunoaşte sau de a refuza cunoaşterea informaţiilor privitoare la propria sănătate, au fost completate prin dispoziţii suplimentare referitoare la testele genetice predictive. Astfel, testele destinate depistării unei maladii genetice care nu se manifestă încă în momentul examinării pot fi făcute numai în scopuri medicale sau de cercetare, sub rezerva furnizării unui sfat genetic corespunzător. Capitolul referitor la genomul uman conţine o prevedere care interzice orice utilizare a tehnicilor de asistare medicală la procreare în scopul alegerii sexului copilului care se va naşte, cu excepţia cazului în care această selecţie a sexului copilului care se va naşte, cu excepţia cazului în care această selecţie a sexului permite evitarea transmiterii unei maladii ereditare grave. O intervenţie pentru modificarea genomului uman poate fi întrerprinsă numai din raţiuni preventive, diagnostice sau terapeutice şi numai dacă aceasta nu are drept scop introducerea unei modificări în genomul descendenţilor.

Totodată, trebui remarcată voinţa clară a Adunării Parlamentare a Consiliului Europei de a fi asociată elaborării tuturor dispoziţiilor care ar putea modifica sau completa, în viitor, Convenţia, prin intermediul unor Protocoale adiţionale. S-a dorit şi precizarea şi completarea anumitor paragrafe privind alcătuirea comitetelor de etică sau organismelor care să protejeze persoanele private în situaţia unei intervenţii medicale.

Convenţia prevede organizarea regulată a unor dezbateri publice pe tema dezvoltării biologiei şi medicinei, pentru ca opinia publică să poată fi cu adevărat luată în considerare. Deoarece asemenea dezbateri au avut loc încă înainte de adoptarea Convenţiei, se poate afirma că aceasta şi-a atins deja unul din obiectivele sale, urmând acum a fi concretizat ansamblul prevederilor pe care le conţine.

Chiar dacă uneori Convenţia a fost considerată ca imperfectă sau prea permisivă, majoritatea membrilor Adunării Parlamentare a Consiliului Europei au considerat că era preferabilă adoptarea unui text perfectibil, care să constituie un fundament pentru activitatea viitoare.

Convenţia pentru bioetică reflectă necesitatea unui echilibru între dreptul persoanei la demnitatea ei şi la drepturile sale fundamentale care decurg din aceasta – şi care trebuie să fie individuale – şi dreptul său de a participa la progresele ştiinţei şi tehnologiei şi de a beneficia de acestea ca de un patrimoniu al umanităţii. În orice intervenţie a ştiinţelor şi tehnicilor biologice şi medicale asupra fiinţei umane, aceste două tipuri de drepturi fundamentale trebuie armonizate şi protejate pentru a se evita, pe de-o parte, un blocaj arbitrar al ştiinţei şi tehnologiei şi, pe de altă parte, eventuale neajunsuri cauzate fiinţei umane. Trebuie subliniat faptul că această Convenţie reprezintă primul text juridic internaţional obligatoriu destinat protejării fiinţei umane împotriva unor eventuale utilizări abuzive ale tehnicilor biologice şi medicale.

Convenţia Consiliului Europei privind drepturile omului şi biomedicina va fi deschisă spre semnare la Oviedo, începând de la data de 4 aprilie 1997.

Anexă

Convenţia pentru protecţia drepturilor omului 

şi a demnităţii fiinţei umane cu privire

la aplicarea biologiei şi medicinei:

Convenţia privind drepturile omului

şi biomedicina

(Adoptată de Comitetul Miniştrilor la 19 noiembrie 1996)

 

Preambul

Statele membre ale Consiliului Europei, celelalte state şi Comunitatea Europeană, semnatare ale prezentei,

Având în vedere Declaraţia Universală a Drepturilor Omului proclamată de Adunarea Generală a Naţiunilor Unite la 10 decembrie 1948;

Având în vedere Convenţia pentru protecţia drepturilor şi libertăţilor fundamentale ale omului din 4 noiembrie 1950;

Având în vedere Charta Socială Europeană din 18 octombrie 1961;

Având în vedere Pactul internaţional privind drepturile civile şi politice şi Pactul internaţional privind drepturile economice, sociale şi culturale din 16 decembrie 1966;

Având în vedere Convenţia pentru protecţia persoanelor faţă de procesarea automată a datelor personale din 28 ianuarie 1981;

Având în vedere şi Convenţia drepturilor copilului din 20 noiembrie 1989;

Considerând că scopul Consiliului Europei este realizarea unei mai mari unităţi între membrii ei şi a unor metode prin care acest scop să fie urmărit în menţinerea şi realizarea ulterioară a drepturilor şi libertăţilor fundamentale ale omului;

Conştiente de accelerarea progreselor biologiei şi medicinei;

Având convingerea necesităţii respectării fiinţei umane atât ca persoană individuală cât şi ca membră a speciei umane şi recunoscând importanţa asigurării demnităţii fiinţei umane;

Conştiente de faptul că utilizarea abuzivă a biologiei şi medicinei poate conduce la acte care să pericliteze demnitatea umană;

Afirmând că progresul biologiei şi medicinei trebuie utilizat în beneficiul generaţiilor prezente şi viitoare;

Subliniind necesitatea cooperării internaţionale astfel încât întreaga umanitate să se poată bucura de avantajele biologiei şi medicinei;

Recunoscând importanţa promovării unei dezbateri publice în problemele ridicate de aplicarea biologiei şi medicinei şi răspunsurilor de dat în acest sens;

Dorind să reamintească tuturor membrilor societăţii drepturile şi îndatoririle lor;

Luând în considerare activitatea Adunării Parlamentare în acest domeniu, inclusiv Recomandarea 1160 (1991) referitoare la pregătirea unei Convenţii privind bioetica;

Hotărând luarea unor măsuri care sunt necesare pentru apărarea demnităţii umane şi a drepturilor şi libertăţilor fundamentale ale persoanelor cu privire la aplicarea biologiei şi medicinei;

Au convenit următoarele:

Capitolul I

Prevederi generale

Articolul 1. (Scop şi obiect)

Părţile la Convenţie vor proteja demnitatea şi identitatea tuturor fiinţelor umane şi vor garanta tuturor, fără discriminare, respectarea integrităţii lor şi a altor drepturi şi libertăţi fundamentale referitoare la aplicarea biologiei şi medicinei.

Fiecare Parte va lua în cadrul legislaţiei interne măsurile necesare pentru a pune în practică prevederile acestei Convenţii.

Articolul 2. (Prioritatea fiinţei umane)

Interesele şi bunăstarea fiinţei umane vor prevala asupra intereselor singulare ale societăţii sau ale ştiinţei.

Articolul 3. (Accesul echitabil la îngrijirea sănătăţii)

Luând în considerare cerinţele de sănătate şi resursele disponibile, Părţile vor lua măsuri corespunzătoare în vederea asigurării în cadrul jurisdicţiei lor a accesului echitabil la îngrijirea sănătăţii de calitate corespunzătoare.

Articolul 4. (Standarde profesionale)

Orice intervenţie în domeniul sănătăţii, inclusiv cercetarea, trebuie făcută în conformitate cu obligaţiile profesionale şi standardele relevante.

Capitolul II

Consimţământul

Articolul 5. (Regula generală)

O invervenţie în domeniul sănătăţii poate fi făcută numai după ce persoana respectivă şi-a dat consimţământul în mod liber şi în cunoştinţă de cauză.

Acestei persoane trebuie mai întâi să i se furnizeze informaţia corespunzătoare referitoare la scopul şi natura intervenţiei, cât şi la consecinţele şi riscurile acesteia.

Persoana în cauză îşi poate retrage în mod liber consimţământul, oricând.

Articolul 6. (Protecţia persoanelor incapabile de a consimţi) 

1. Conform articolelor 17 şi 20 de mai jos, poate fi făcută o intervenţie asupra unei persoane care nu are capacitatea de a consimţi, numai în beneficiul direct al acesteia.

2. Dacă, potrivit legii, un minor nu are capacitatea de a consimţi la o intervenţie, aceasta poate fi făcută numai dacă este autorizată de cei care îl reprezintă sau de către o persoană sau un organ prevăzute de lege.

Opinia minorului va fi luată în considerare ca un factor determinant, proporţional cu vârsta sau gradul de maturitate.

3. Dacă, potrivit legii, un adult nu are capacitatea de a consimţi la o intervenţie din cauza debilităţii sale mentale, a unei boli sau datorită unui motiv similar, intervenţia poate fi făcută numai dacă este autorizată de reprezentanţii săi sau de către o persoană sau un organ prevăzute de lege.


 În măsura în care este posibil, persoana în cauză va lua parte la procedura de autorizare.

4. Reprezentantul, autoritatea, persoana sau organul menţionate la paragrafele 2 şi 3 de mai sus vor primi, în aceleaşi condiţii, informaţia prevăzută la art. 5.

5. Autorizarea prevăzută la paragrafele 2 şi 3 de mai sus poate fi retrasă oricând, în interesul persoanei în cauză.

Articolul 7. (Protecţia persoanelor cu tulburări mentale)

Subiect al condiţiilor de protecţie prevăzute de lege, incluzând supravegherea, controlul şi procedurile de recurs, o persoană cu tulburări mentale grave poate fi supusă, fără consimţământul ei, unei intervenţii destinate să trateze tulburările ei mentale numai dacă, fără un asemenea tratament, ar putea rezulta consecinţe grave pentru sănătatea ei.

Articolul 8. (Situaţia de urgenţă)

Dacă din cauza situaţiei de urgenţă, consimţământul corespunzător nu poate fi obţinut, poate fi făcută imediat orice intervenţie medicală necesară în beneficiul sănătăţii individului respectiv.

Articolul 9. (Dorinţe exprimate anterior)

Dorinţele referitoare la o intervenţie medicală exprimate anterior de către un pacient care, în momentul intervenţiei, nu este într-o stare care să-i permită să-şi exprime dorinţele, vor fi luate în considerare.

Capitolul III

Viaţa privată şi dreptul la informare

Articolul 10. (Viaţa privată şi dreptul la informare)

1. Orice persoană are dreptul la respectarea vieţii private în ce priveşte informaţiile referitoare la sănătatea sa.

2. Orice persoană are dreptul să cunoască orice informaţie obţinută cu privire la sănătatea sa. Cu toate acestea, vor fi respectate dorinţele persoanelor de a nu fi informate în legătură cu aceasta.

3. În cazuri excepţionale, pot fi stabilite prin lege restricţii privind exercitarea drepturilor prevăzute la paragraful 2, în interesul pacientului.

 

 

 

 

Capitolul IV

Genomul uman

Articolul 11. (Nediscriminarea)

Este interzisă orice formă de discriminare împotriva persoanei din motive de moştenire genetică a acesteia.

Articolul 12. (Teste genetice predictive)

Testele relevante pentru tulburări genetice sau care slujesc fie pentru depistarea unui subiect purtător al unei gene care provoacă tulburarea, fie pentru a detecta o predispoziţie genetică sau o susceptibilitate pentru o anumită tulburare pot fi realizate numai din motive de sănătate sau de cercetare ştiinţifică în legătură cu scopuri privind sănătatea, fiind subiect al unor sfaturi genetice corespunzătoare.

Articolul 13. (Intervenţiile asupra genomului uman)

O intervenţie care caută să modifice genomul uman poate fi întreprinsă numai în scopuri preventive, de diagnostic sau terapeutice şi numai dacă ea nu urmăreşte să introducă nici o modificare în genomul nici unui descendent.

Articolul 14. (Interdicţia selecţiei sexului)

Utilizarea tehnicilor de procesare medicală asistată nu va fi permisă în scopul selecţiei sexului viitorului copil, cu excepţia situaţiilor în care trebuie evitate tulburări ereditare grave legate de sex.

 

 

 

Capitolul V

Cercetarea ştiinţifică

Articolul 15. (Regulă generală)

Cercetarea ştiinţifică în domeniul biologiei şi medicinei va fi desfăşurată în mod liber, potrivit prevederilor prezentei Convenţiei şi celorlalte prevederi legale care asigură protecţia fiinţei umane.

Articolul 16. (Protecţia persoanelor care sunt obiect al cercetării)

Poate fi întreprinsă cercetarea asupra unei persoane numai dacă sunt întrunite următoarele condiţii:

i. nu există o alternativă comparabilă eficientă cercetării pe oameni, 

ii. riscurile care pot apare la adresa persoanei nu sunt disproporţionate în raport cu posibilele avantaje ale cercetării,

iii. proiectul cercetării a fost aprobat de către un organ competent după o examinare independentă a meritelor ştiinţifice ale acesteia, inclusiv a evaluării importanţei scopului cercetării şi analizei multidisciplinare a acceptabilităţii sale etice,

iv. persoanele care sunt obiect al cercetării au fost informate cu privire la drepturile şi garanţiile prevăzute de lege pentru protecţia lor, 

v. a fost obţinut consimţământul necesar – prevăzut la art. 5 – în mod expres, precis şi documentat. Un asemenea consimţământ poate fi retras în mod liber, oricând.

Articolul 17. (Protecţia persoanelor care nu sunt capabile să consimtă la cercetare)

1. Asupra unei persoane lipsită de capactiatea de a consimţi conform celor prevăzute la art. 5, cercetarea poate fi întreprinsă numai dacă sunt întrunite următoarele condiţii:

i. să fie îndeplinite condiţiile prevăzute la art. 16, pct. (i)-iv);

ii. rezultatele cercetării trebuie să aibă potenţialul să producă avantaje reale şi directe pentru sănătatea persoanei;

iii. cercetări cu o eficienţă comparabilă nu pot fi efectuate asupra unor indivizi capabili să-şi dea consimţământul;

iv. autorizarea necesară, prevăzută la art. 6, a fost dată în mod explicit şi în scris şi

v. persoana respectivă nu obiectează.

1. În mod excepţional şi în condiţii de protecţie stabilite prin lege, dacă cercetarea nu are potenţialul de a produce rezultate direct avantajoase asupra sănătăţii persoanei respective, o asemenea cercetare poate fi autorizată numai în conformitate cu condiţiile prevăzute la paragraful 1, pct. (i), (iii), (iv) şi (v) de mai sus, precum şi cu următoarele condiţii suplimentare:

i. cercetarea are scopul de a contribui, prin îmbunătăţiri semnificative, la înţelegerea ştiinţifică a condiţiei, tulburărilor sau bolilor persoanelor, la îmbunătăţirea rezultatelor capabile să confere avantaje persoanei respective sau altor persoane din aceeaşi categorie de vârstă sau afectate de aceeaşi tulburare sau maladie sau care se află în aceeaşi situaţie

ii. cercetarea atrage după sine pentru eprsoana respectivă numai riscuri şi obligaţii minime.

Articolul 18. (Cercetări in vitro asupra embrionilor)

1. Acolo unde legea permite cercetări in vitro asupra embrionului, ea va trebui să asigure acestuia protecţia adecvată.

2. Este interzisă crearea de embrioni umani în scopul cercetării.

Capitolul VI

Prelevarea de organe şi ţesuturi de la donatori în viaţă

În scopul transplantului

Articolul 19. (Regulă generală)

1. Prelevarea de organe şi ţesuturi de la o persoană în viaţă în scop de transplant poate fi făcută numai în beneficiul terapeutic al primitorului şi numai dacă nu sunt disponibile organe sau ţesuturi corespunzătoare de la o persoană decedată şi numai în eventualitatea în care nu există altă metodă terapeutică alternativă cu eficienţă comparabilă.

2. Consimţământul necesar – prevăzut la art. 5 – trebuie să fie dat în mod expres şi anume fie într-o formă scrisă, fie în faţa unui organism oficial.

Articolul 20. (Protecţia persoanelor care nu sunt capabile să consimtă la prelevarea de organe)

1. De la o persoană care nu are capacitatea să consimtă conform prevederilor art. 5 nu poate fi prelevat nici un organ sau ţesut.

2. În mod excepţional şi în condiţii de protecţie stabilite de lege, prelevarea ţesutului regenerativ de la o persoană care nu are capacitatea de a consimţi poate fi autorizată numai dacă sunt întrunite următoarele condiţii:

i. nu există donator disponibil compatibil care are capacitatea de a consimţi,

ii. primitorul este frate sau soră cu donatorul,

iii. donarea trebuie, să aibă posibilitatea de a salva viaţa primitorului,

iv. autorizarea prevăzută la paragrafele 2 şi 3 ale art. 6 a fost dată în mod expres şi în scris, în conformitate cu legea şi cu aprobarea unui organ competent,

v. donatorul potenţial nu obiectează.

 

Capitolul VII

Interzicerea câştigurilor financiare

şi utilizarea unei părţi a corpului omenesc

 

Articolul 21. (Interzicerea câştigurilor financiare)

Corpul omenesc şi părţile sale nu vor genera, ca atare, câştiguri financiare.

Articolul 22. (Utilizarea unei părţi prelevate a corpului omenesc)

Dacă în cursul unei intervenţii se prelevează orice parte a corpului omenesc, aceasta poate fi stocată şi utilizată în alt scop decât cel pentru care a fost prelevată numai dacă acest lucru este făcut în conformitate cu o informare corespunzătoare şi cu procedurile de consimţire.

Capitolul VIII

Încălcarea prevederilor Convenţiei

Articolul 23. (Încălcarea drepturilor sau principiilor)

Părţile vor asigura protecţia juridică corespunzătoare pentru a preveni sau a stopa încălcarea ilegală a drepturilor şi principiilor stabilite în această Convenţie, fără un anunţ prealabil.

Articolul 24. (Compensaţii pentru vătămări exagerate)

Persoana care a suferit vătămări exagerate rezultate dintr-o intervenţie, are dreptul la o compensaţie echitabilă, potrivit condiţiilor şi procedurilor prevăzute de lege.

Articolul 25. (Sancţiuni)

În eventualitatea încălcării prevederilor conţinute de Convenţie, Părţile vor asigura aplicarea unor sancţiuni corespunzătoare.

Capitolul IX

Încălcarea prevederilor Convenţiei

Articolul 23. (Încălcarea drepturilor sau principiilor)

Părţile vor asigura protecţia juridică corespunzătoare pentru a preveni sau a stopa încălcarea ilegală a drepturilor şi principiilor stabilite în această Convenţie, fără un anunţ prealabil.

Articolul 24. (Compensaţii pentru vătămări exagerate)

Persoana care a suferit vătămări exagerate rezultate dintr-o intervenţie, are dreptul la o compensaţie echitabilă, potrivit condiţiilor şi procedurilor prevăzute de lege.

Articolul 25. (Sancţiuni)

În eventualitatea încălcării prevederilor conţinute de Convenţie, Părţile vor asigura aplicarea unor sancţiuni corespunzătoare.

Capitolul IX

Relaţia între Convenţie şi alte prevederi

Articolul 26. (Restricţii privind exercitarea drepturilor)

1. Nu vor exista nici un fel de restricţii privind exercitarea drepturilor şi prevederilor de protecţie conţinute de această Convenţie, altele decât cele prevăzute de lege şi care sunt necesare într-o societate democrată în interesul siguranţei publice, pentru prevenirea crimei, protejarea sănătăţii publice sau pentru protecţia drepturilor şi libertăţilor celorlalţi.

2. Restricţiile menţionate la paragraful anterior nu vor avea ca obiect art. 11, 13, 14, 16, 17, 19, 20 şi 21.

Articolul 27. (Protecţie extinsă)

Nici una dinte prevederile acestei Convenţii nu va fi interpretată ca limitând sau afectând în alt fel posibilitatea unei Părţi de a asigura măsuri mai extinse de protecţie privind aplicarea biologiei şi medicinei, aşa cum sunt stipulate în această Convenţie.

Capitolul X

Dezbaterea publică

Articolul 28. (Dezbaterea publică)

Părţile la Convenţie se vor preocupa ca problemele fundamentale apărute din dezvoltarea biologiei şi medicinei să fie subiect al unei discuţii publice, în special în lumina implicaţiilor relevante din punct de vedere medical, social, economic, etic şi legal şi ca posibila lor aplicare să constituie subiect al unor consultări corespunzătoare.

Capitolul XI

Interpretarea şi aplicarea Convenţiei

Articolul 29. (Interpretarea Convenţiei)

Curtea Europeană a Drepturilor Omului poate formula, fără referire directă la nici una din speţele prezentate în faţa unui tribunal, opinii consultative privind probleme juridice referitoare la interpretarea prezentei Convenţii, la cererea:

- Guvernului unei dintre Părţi, după informarea celorlalte Părţi,

- Comitetului înfiinţat potrivit art. 32, ai cărui membri pot fi numai reprezentanţi ai Părţilor la Convenţie, printr-o hotărâre adoptată cu o majoritate de două treimi a voturilor exprimate.

Articolul 30. (rapoarte privind aplicarea Convenţiei)

La primirea solicitării din partea Secretarului General al Consiliului Europei, orice Parte va furniza o explicaţie a modului în care legile interne asigură implementarea efectivă a oricăreia dintre prevederile Convenţiei.

Capitolul XII

Protocoale

Articolul 31. (Protocoale)

Protocoalele pot fi încheiate în conformitate cu art. 32, în vederea dezvoltării, în domenii specifice, a principiilor cuprinse în această Convenţie.

Capitolul XIII

Amendamente la Convenţie

Articolul 32. (Amendamente la Convenţie)

1. Atribuţiile care revin “Comitetului” din prezentul articol şi din articolul 29 vor fi îndeplinite de către Comitetul Director pentru Bioetică (CDBI) sau de către orice alt comitet desemnat în acest scop de către Comitetul Miniştrilor.

2. Fără a prejudicia prevederile specifice ale art. 29, fiecare stat membru al Consiliului Europei, ca şi fiecare Parte la prezenta Convenţie care nu este membră a Consiliului Europei, poate fi reprezentat şi să aibă un vot în Comitet, atunci când acesta îşi îndeplineşte atribuţiile prevăzute prin prezenta Convenţie.

3. Fiecare stat prevăzut la art. 33 sau invitat să adere la Convenţie în conformitate cu prevederile art. 34, stat care nu este Parte la această Convenţie, poate fi reprezentat în cadrul Comitetului de către un observator. În cazul în care Comunitatea Europeană nu este Parte, aceasta poate fi reprezentată în Comitet de către un observator.

4. În vederea monitorizării progreselor ştiinţifice, prezenta Convenţie va fi examinată în cadrul Comitetului nu mai târziu de cinci ani de la data intrării ei în vigoare şi după aceea, la intervale stabilite de Comitet.

5. Orice propunere de amendament la această Convenţie şi orice propunere de Protocol sau amendament la Protocol prezentată de către o Parte, Comitet sau Comitetul Miniştrilor va fi comunicată Secretarului General al Consiliului Europei şi înaintată de el statelor membre ale Consiliului Europei, Comunităţii Europene, oricărui semnatar, oricărei Părţi, oricărui stat invitat să semneze această Convenţie în conformitate cu prevederile art. 33 şi oricărui stat invitat să adere la ea potrivit prevederilor art. 34.

6. Comitetul va examina propunerea numai după două luni după ce a fost înaintată Secretarului General, conform paragrafului 5. Comitetul va supune spre aprobare Comitetului Miniştrilor textul adoptat cu o majoritate de două treimi a voturilor exprimate. După aprobare, textul va fi înaintat părţilor pentru ratificare, adoptare sau aprobare.

7. Orice amendament va intra în vigoare pentru Părţile care l-au acceptat, în prima zi a lunii care urmează expirării unei perioade de o lună de la data la care cinci Părţi, incluzând cel puţin patru state membre ale Consiliului Europei, au informat Secretarul General că l-au acceptat.

Pentru oricare dintre Părţile care-l vor accepta ulterior, amendamentul va intra în vigoare în prima zi a lunii care urmează expirării unei perioade de o lună de la data la care Partea a informat Secretarul General referitor la acceptarea sa.

Capitolul XIV

Clauze finale

Articolul 33. (Semnare, ratificare şi intrare în vigoare)

1. Această Convenţie va fi deschisă spre semnare statelor membre ale Consiliului Europei, statelor care nu sunt membre care au participat la elaborarea ei şi Comunităţii Europe.

2. Această Convenţie constituie subiect al ratificării, acceptării sau aprobării. Instrumentele de ratificare, acceptare sau aprobare vor fi depuse la Secretarul General al Consiliului Europei.

3. Această Convenţie va intra în vigoare în prima zi a lunii care urmează expirării unei perioade de trei luni de la data la care cinci state, incluzând cel puţin patru state membre ale Consiliului Europei, şi-au exprimat consimţământul de a fi ţinute de obligaţia Convenţiei în conformitate cu prevederile paragrafului 2 al prezentului articol.

4. În ce priveşte obligaţia oricărui semnatar care şi-a exprimat consimţământul ulterior, Convenţia va intra în vigoare în prima zi a lunii care urmează expirării unei perioade de trei luni de la data depunerii instrumentelor sale de ratificare, acceptare sau aprobare.

Articolul 34. (Statele care nu sunt membre)

1. După intrarea în vigoare a acestei Convenţii, Comitetul Miniştrilor al Consiliului Europei poate invita, după consultarea Părţilor, state care nu sunt membre ale Consiliului Europei să adere la această Convenţie, printr-o hotărâre luată de majoritatea prevăzută la art. 20 pct. d al Statului Consiliului Europei şi prin votul în unanimitate al reprezentanţilor statelor contractante care au dreptul să ocupe un loc în Comitetul Miniştrilor.

2. Pentru orice stat care aderă la ea, Convenţia va intra în vigoare în prima zi a lunii care urmează expirării unei perioade de trei luni de la data depunerii instrumentului de aderare la Secretarul General al Consiliului Europei.

Articolul 35. (Teritorii)

1. Orice semnatar poate preciza, în momentul semnării sau la depunerea instrumentelor sale de ratificare, acceptare sau aprobare, teritoriul sau teritoriile în care se va aplica această Convenţie. Orice alte state pot formula aceeaşi declaraţie la depunerea instrumentelor de aderare.

2. La orice dată ulterioară, orice Parte poate extinde, printr-o declaraţie adresată Secretarului General al Consiliului Europei, aplicarea acestei Convenţii la orice alt teritoriu precizat în declaraţie şi, totodată, la baza căror relaţii internaţionale se regăseşte sau în numele cui este autorizată a fi întreprinsă. În ce priveşte asemenea teritorii, Convenţia va intra în vigoare în prima zi a lunii care urmează expirării unei perioade de trei luni de la data primirii acestei notificări de către Secretarul General.

3. Orice declaraţie făcută potrivit prevederilor celor două paragrafe anterioare privind teritoriile precizate în ea poate fi respinsă printr-o notificare adresată Secretarului General. Respingerea devine efectivă în prima zi a lunii care urmează expirării unei perioade de trei luni de la data primirii acestei notificări de către Secretarul General.

Articolul 36. (Rezerve)

1. Orice stat şi Comunitatea Europeană pot formula, în momentul semnării acestei Convenţii sau la depunerea instrumentului de ratificare, o rezervă privind orice prevedere specială a Convenţiei în măsura în care orice lege în vigoare în acel moment în teritoriul lor nu este în conformitate cu acea prevedere. Acest articol nu permite şi formularea unor rezerve cu caracter general.

2. Orice rezervă formulată în conformitate cu acest articol va cuprinde şi o scurtă expunere privind legea respectivă.

3. Orice parte care extinde aplicarea acestei Convenţii la un teritoriu menţionat în declaraţia prevăzută la art. 35, paragraful 2 poate să formuleze cu referire la teritoriul respectiv o rezervă în conformitate cu prevederile paragrafului anterior.

4. Orice Parte care a formulat rezerva menţionată la acest articol o poate respinge prin intermediul unei notificări adresate Secretarului General al Consiliului Europei. Respingerea va deveni efectivă în prima zi a lunii care urmează expirării unei perioade de o lună de la data primirii acesteia de către Secretarul General.

Articolul 37. (Denunţarea)

1. Orice Parte poate denunţa în orice moment această Convenţie prin intermediul unei notificări adresate Secretarului General al Consiliului Europei.

2. O asemenea denunţare va deveni efectivă în prima zi a lunii care urmează expirării unei perioade de trei luni de la data primirii notificării de către Secretarul General.

 

 

Articolul 38. (Notificări)

Secretarul General al Consiliului Europei va notifica statele membre ale Consiliului, Comunitatea Europeană, orice semnatar, orice Parte şi toate statele invitate să adere la Convenţie referitor la:

a. orice semnare;

b. depunerea oricărui instrument de ratificare, acceptare, aprobare sau aderare;

c. orice dată a intrării în vigoare a acestei Convenţii în conformitate cu art. 32 şi data la care acest amendament sau Protocol intră în vigoare;

d. orice amendament sau Protocol adoptat în conformitate cu art. 32 şi data la care acest amendament sau Protocol intră în vigoare;

e. orice declaraţie conformă prevederilor art. 35;

f. orice rezervă şi respingere a rezervei făcute cu respectarea prevederilor art. 36;

g. orice alt act, notificare sau comunicare referitoare la această Convenţie.

Fapt pentru care, subsemnaţii, deplin autorizaţi în acest sens, au semnat această Convenţie.

Încheiată la ……….., în data de ……* în engleză şi franceză, ambele texte fiind autentice, într-un singur exemplar care va fi depus în arhivele Consiliului Europei. Secretarul General al Consiliului Europei va transmite copii autentificate fiecărui stat membru al Consiliului Europei, Comunităţii Europene, statelor care nu sunt membre care au participat la elaborarea acestei Convenţii şi oricărui alt stat invitat să adere la această Convenţie. 

 

 Irina Nistor, consilier parlamentar

 

 

 

 

 

 

